b'\n_START_ARTICLE_\nCharles Chaplin (maler)\n_START_SECTION_\nBiografi\n_START_PARAGRAPH_\nChaplin var i 1845 elev av Michel Martin Drolling ved det franske kunstakademiet \xc3\x89cole nationale sup\xc3\xa9rieure des beaux-arts i 1845. Chaplin var da stilmessig p\xc3\xa5virket av rokokko-maleriet, og den tandre paletten i arbeidene hans fra denne tiden minner om fargene til kunstnerne Jean-Sim\xc3\xa9on Chardin og Jean-\xc3\x89tienne Liotard. Keiserinne Eugenie av Frankrike satte stor pris p\xc3\xa5 Chaplins kunst, og bestilte flere malerier fra ham. Hun ga ham ogs\xc3\xa5 i oppdrag \xc3\xa5 dekorere Halvsirkel-salen i Elys\xc3\xa9palasset, Garnier-operaen og Tuileriene. Chaplin ble utnevnt til det annet keiserd\xc3\xb8mmes hoffmaler, og regnes som en av de s\xc3\xa5kalte akademi-malerne i Frankrike. Blant elevene hans finner vi blant andre Mary Cassatt, Louise Abb\xc3\xa9ma og norske Mathilde Dietrichson._NEWLINE_Chaplin viet seg s\xc3\xa6rlig til s\xc3\xa5kalt landskapskunst \xe2\x80\x93 hovedsakelig med motiver fra Auvergne og Loz\xc3\xa8re \xe2\x80\x93 frem til 1851, da han begynte \xc3\xa5 stille ut portretter. Dikteren Xavrier Aubriet dediserte sonette Porchers des C\xc3\xa9vennes til Chaplin; dedikasjonsteksten l\xc3\xb8d Til Charles Chaplin som har malt griser og kvinner (p\xc3\xa5 fransk: \xc3\x80 Charles Chaplin qui a peint des cochons et des femmes)._NEWLINE_Maleriene hans befinner seg i dag i museer i Bordeaux, Bayonne, Bourges, Mulhouse, Paris, Reims, Rouen og i Baltimore._NEWLINE_S\xc3\xb8nnen Arthur Chaplin ble for \xc3\xb8vrig maler i likhet med sin far.\n_START_SECTION_\nUtstillinger\n_START_PARAGRAPH_\nChaplin deltok p\xc3\xa5 Parisersalongen i 1845, 1847, 1848, 1849, 1851, 1852, 1853, 1855, 1857, 1859 (i 1859 avviste juryen et verk med tittelen Aurora, utvilsomt fordi det var for sensuelt med datidens \xc3\xb8yne), 1861, 1863, 1864, 1865, 1866 (En Dr\xc3\xb8m/Un r\xc3\xaave, utsmykning til hotell Demidoff), 1867 og 1868.'